Somè G-20 2011 la Kòmanse nan Vil Cannes
Chomaj nan le mond antye, ekonomi k ap mache o ralanti ak gwo kesyon dèt lidè G-20 yo pral konfwonte nan moman yo reyini semèn sa a
Prezidan ameriken an, Barack Obama, rive nan vil Cannes, peyi Lafrans, nan moman kriz dèt kontinan ewopeyen an ap boulvèse lespri l. Kriz sila a, ki santre pou pifò nan peyi Lagrès, gen posiblite pou l domine kalandriye somè 2 jou pi gwo puisans endistriyèl yo ap òganize nan peyi Lafrans. Pwoblèm dèt sa a ralanti kwasans ekonomik sou planèt la. Lidè ewopeyen yo te tonbe dakò semèn pase sou yon pwopozisyon pou soulaje kriz dèt la, yon pwopozisyon ki gen ladann yon fon espesyal ki vize depane nasyon ki chaje ak dèt yo. Sepandan, gouvènman grèk la remete akèz sa a an kesyon nan semèn sa a, lè li anonse ke l pral mande pou elektè yo deside si wi ou non rejim Atèn nan ta dwe mete plan sa a ann aplikasyon. Anpil nan sitwayen grèk yo pa dakò ak mezi mare-senti ki mache pwopozisyon ewopeyen an. Apre li finn ateri an Frans, Prezidan Barack Obama, to rankontre separeman ak prezidan fransè a, Nicolas Sarkozy e chanselye alman an,Angela Merkel. Lidè 2 pi gwo ekonomi sou kontinan an ap eseye pran tèt premye minis grèk George Papandreou pou l pa òganize referandòm li vle òganize sou kesyon an. Lagrès pa fè pati gwoup G-20 an, men mesye Papandreou twouve l nan vil Cannes pou l bay manm gwoup la eksplikasyon sou desizyon li pran an. Pòtpawòl Lamezon blanch Jay Carney di evènman k ap dewoule nan Lagrès yo mete aksan sou nesesite pou Lewòp pote kole pou yon solisyon kriz la: “Objektif nou vize, se kreye yon inanimite nan fen somè G-20 an, jan gouvènman ameriken an swete l la. Rankont G-20 an se pi gwo fowòm diskisyon sou ekonomi mondyal la. E Se klè ke Lewòp reprezante yon kokenn priyorite kounye a.” Heather Conley ki se direktè pwogran ewopeyen nan sant pou etid stratejk e entènasyonal isit Wahington di desizyon rejim Atèn nan pran la a mete plis presyon sou delege gwoup G-20 pou yo jwenn yon solisyon pou pwoblèm dèt la. “Anjeu sa a pa kapab pi wo pase sa. E n ap konstate jan lidè ewopeyen yo sou wout pou kraze kò yo, nan 14zyèm somè y ap fè nan 21 mwa pou parèt ak desizyon sa a.” Prezidan Barak Obama fè rankont ak lidè ewopeyen yo regulyèman nan entansyon pou jwenn yon solisyon pou kriz la.